Тоня Трайкова
Не знаех, че не съм богоизбрана

chitanka.info

Не знаех, че не съм богоизбрана.

Не знаех, че като страхливо раче

и аз в стабилен охлюв съм родена.

Веднъж видях водата да просветва —

навярно слънце в люспите на риба,

видях навред съзвездия медузи

и стадо развълнувани делфини…

И аз понечих с тях да поиграя —

по-лека и искряща от вълните.

Но нещо тежко мигом ме притисна,

нащърбено и зорко обгради ме

и аз усетих, че не съм способна

и крачица без него да направя.

Сега лежа на дъното и мисля.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.